Philip Billing og Premier League-nedrykkerne Huddersfield er enige om, at Billings fremtid ligger et andet sted. Det siger han til bold.dk.

22-årige Philip Billing skifter efter seks sæsoner i Huddersfield formentlig klub i det kommende transfervindue. Han og klubben er nemlig ganske enige om, at samarbejdet skal ophøre.

Det fortæller den 22-årige Billing mandag til bold.dk, men han vil dog ikke kalde sig ex-Huddersfield-spiller.

- Jeg har snakket med klubben, og vi er rimeligt enige om, at det er det. Jeg er stadigvæk Huddersfield-spiller, så jeg kan ikke stå og sige, jeg er færdig – det har jeg gjort en gang, og der gik det ikke for godt bagefter, siger Billing til bold.dk.

Billing fortæller, at hans agenter er i kontakt med interesserede klubber, men vil ikke antyde noget om, hvor fremtiden ligger.

- Man ved aldrig, hvad der kommer til at ske. Det kan gå så hurtigt, og der kan komme et bud ind i morgen, siger han og fortsætter.

- Jeg sætter mig ikke ind i det, men jeg ved, at mine agenter har været i snak med andre klubber. Det lader jeg dem styre, så jeg kan koncentrere mig om træningen.

Vil give den en skalle til U21-EM

Til sommer skal Billing med det danske U21-landshold til EM, og det er første gang, at den høje midtbanespiller skal deltage i en slutrunde. Det kan blive et godt udstillingsvindue for Billing.

- Ja, det er aldrig en dårlig ting at være med til en EM-slutrunde, så vi må se, hvad der sker. Det er vel lidt et udstillingsvindue, så jeg skal bare over at give den en skalle og gøre det så godt, jeg kan, siger han til bold.dk og fortsætter.

- Men det er ikke det, jeg tænker på. Jeg vil gerne gøre det godt med Danmark og nå så langt som overhovedet muligt

Philip Billing kom til Huddersfield fra Esbjerg i efteråret 2013 og har nået 91 optrædener.